(Galde 04, udazkena 2013). Gela zabala, baina batez ere luzea da. Antolakuntza sinplea: posterrak bi aldeetan, modu simetrikoan kokatuta, paretaren zentroan handiago direnak. Gelaren erdian hainbat mahai daude, panfletoz, egunkarietako berriz, flyerez beteak. Gela ixten, barreneko pareta handian, Guerrilla Girlsen irudirik ezagunena dago: Ingresen Odaliskak gorila maskara batez estaltzen du aurpegia. Haserre dagoen gorila baten maskaraz. Hondoa horia da eta honen gaineko letra beltzek datu lotsagarriak botatzen dizkigute aurpegira: “Biluzik egon behar dira emakumeak Metropolitan Museumean sartzeko? Arte Garaikideko atalean 3% baino gutxiago dira emakumeak, baina biluzien 83% emakumeenak dira.”\n1989an aurkeztu zuten Guerrilla Girlsek lan hau, eta taldearen ezaugarri guztiak batzen ditu. Alde batetik, Ingresen Odaliska Handi ospetsu horri aurpegia estaltzen diotenean, berarekin partekatzen duten ezaugarri bat azpimarratzen dute Guerrilla Girlseko partaideek: anonimotasuna. Ez dakigu nor den Ingresek pintatzen duen emakumea, emakume biluzi bat izateaz aparte. Eta ez dakigu zeintzuk diren gaur, edo izan diren bere sorreratik, Guerrila Girlseko kideak. Emakume artistak dira, jakina, baina aurpegia gorilen maskarekin estaltzen dute publikoki agertzen direnean; hildako emakume artisten izenak hartzen dituzte, Frida Kahlo esaterako. Alde batetik, errepresaliak ekiditen dituzte euren benetako izena ez emanez; bestetik, behar bezain ez ezagunak diren emakume artista bikainei ohore egiten diete.\nHala ere, anonimotasun hori ez da soilik defentsarako estrategia moduan hautatzen: emakumeek arte munduan orokorrean sufritu behar duten egoera islatzen du. Eta ez dut hemen aditzik iraganean erabili. Historikoki, eta gaur egun hein handi batean, emakumeak arte munduan objektuak izan dira. Musa papera bete izan dute, edo modeloarena, biluzik agertzen den gorputzarena, pasiboki ikusle gizonezkoaren zain dagoena. Emakumeak orokorrean mihisearen alde zuria ikusi du, geldirik, gizonezkoak beste aldea margotzen zuen bitartean. Eta hori kasua izan ez denean, emakumea izan denean astoaren alde ekintzaileaz jabetu dena, bere lanak ikusgarritasun eza, gutxiestea eta alboratzea sufritu behar izan ditu, behar bezain ona kontsideratzen ez zelako.\nAsko dira emakumeek artista bezala duten presentzia gutxia eragin duten elementuak, baina bada hauen oinarrian patriarkatuak bereziki bultzatutako bat: jenioaren ideia. Artea produkzio sozial bat legez ikusi beharrean, jenioaren kondairak ahalmen estetikoa gizon bakan batzuei zoriz egokitu zaien gaitasuntzat aurkezten du. Barruan duzu ala ez. Berarekin jaiotzen zara ala ez. Eta hara non gaitasun berezi eta ia jainkotiar hau jaso duten guztiak, edo gehiengo handiena, mendebaldeko gizon zuriak izan diren. Kondaira honen arabera, esparru sozialak, famili-lanbideak artearekin lotura izateak, bizitza publikoa egiteko aukerak edo ikusgarritasunak ez dute artean arrakasta izatearekin zerikusirik. Eta artea ez da giza talde baten balio kultural espezifiko, ez-natural eta hautatuen bilduma, emana datorren indar saihestezina baizik. Beraz, jenioaren indar saihestezina ez bada emakume eta beltzengan ernatzen, ze erru dute gizonek?\nHorrela kontatua ipuin irrigarria lirudike, egia ez balitz. Izan ere, Guerrilla Girls 1985an osatu zen, aurreko urtean MoMAko berrirekitzerako egindako erakusketari lotuta. Momentuan momentuko artistarik ezagunenak erakusten omen zituen mostra horrek, pil-pilean zegoena arte munduan: 169 artistetatik 13 soilik ziren emakumeak. Manifestaldiak antolatu zituzten emakumeek museoaren aurrean, eta eskaintzen zitzaien arreta gutxia ikusirik, beste estrategia batzuk erabiltzen hasi behar zirela erabaki zuten. Hortik Guerrilla Girls eta euren posterren sorrera.\nPosterrak formatu moduan aukeratzeak ere zentzu handia du: zuzenak izanik, eguneroko mailan kokatu eta erraz ulertzen dira, bai estetikoki, bai mezuan. Formalki sinpleak izan ohi dira, arte kontzeptualaren moduan, testuak hondo lauen gainean ezarriz. Testuetan aurkitzen dena, ordea, ez da testu poetiko edo filosofikoa. Gordinak dira aurkezten dituzten datuak (datu hauen erabilera, zenbaketa, estrategia ezaguna izanik beraiengan, halaber), eta eskerrak ironia erabiltzen duten, negargura sortzeko modukoak baitira bestela. Esate baterako, 1997ko MoMAko Objects of Desire: the New Still Life erakusketan, 71 artistetatik 4 ziren emakumeak soilik, horietako bat beltza (erakusketako bakarra); edo 1996-2006 artean Washingtoneko National Galleryk 3 banakako erakusketa eskaini zizkien emakume artistei eta 68 gizonezkoei.\nMezua zuzena eta zorrotza bada ere, umorea erabiltzen dute maiz Guerrilla Girlsek. Esaterako, beraien “Emakume artista izatearen abantailak” lanean. Eskerrak eman ei behar dituzte emakumeek, arrakasta izateko presiorik gabe lan egin dezaketelako; egiten dutena eginik ere, femeninotzat hartuko delako euren lana; euren ideiak besteen lanetan betikotzen ikusiko dituztelako; edo lan profesionala eta amatasunaren artean hautatu ahal izateagatik. Denak artearen munduan gaur egun indarrean dauden dinamikak.\nEta hori da, hain zuzen, Guerrilla Girlsen erakusketan larritu ninduena: ikuslegoa posterren artean murgiltzen zela bertan agertzen zena Bilborekin, Euskal Herriarekin, lotura ez balu bezala. Bodegoiak ikusten egongo balira bezala, kontzentrazio apur gehiagoz akaso, baina distantzia berarekin. Siriako gudako irudiak ikusten baleude legez: interesgarri eta tamalgarria baina arrotza, beste errealitate paralelo batean. Egia da kolektiboaren lana, orokorrean, Ameriketako Estatu Batuei buruz mintzatzen dela, baina inori ez al zaio bururatu, lan hauen aurrean, Bilbon bertan dauden museoek ze politika jarraitzen duten galdetzea?\nBada, Euskal Herriko museoak ez dira ezertan MoMA edo Washingtoneko National Gallery baino gutxiago. Arte Ederren Museoak azken hamar urteetako 45 bakarkako erakusketetatik ez dio bat bera ere emakume bati dedikatu. 0%. 2011an aurkeztu zuen aurreko hamar urteetan egindako bildumarako erosketak: 1945-2011 bitartean sortutako lanetatik 7% bakarrik ziren emakumeenak. Donostiako Koldo Mitxelenako Ganbara aretoak azken hamar urteetan 32 erakusketa dedikatu dizkie banakako artistei; horietako soilik sei emakumeei. Artiumek azken hiru urteetan, Praxis programa alde batera utzita, 14 banakako erakusketa eskaini dizkie gizonezkoei, eta hiru besterik ez emakumezkoei. Zalantzarik balego, utzidazue esaten Arte Ederretako fakultatean badela hamarkada pare bat emakumeak matrikularen erdia baino gehiago direla. Izan ere, azken hamar urteetako datuei begira, gizonezkoak 35% dira soilik. Arte Ederretako datu hauek izan ezik, bereziki galdetu behar direnak, beste guztiak instituzioen web orrialdeetan daude, guztion zerbitzurako.\nGogora dezagun ere MoMA ez bezala, oraintxe aipatu ditudan hiru instituzioak publikoak direla; biren kasuan, bilduma bat ari direla osatzen, eta guztion ondare izateaz gain, gure gizartearen irudia errepresentatzen dutela suposa genezakeela. Esan dezagun ere, bide batez, New Yorken ez bezala, Euskal Erkidego Autonomoan badela 2005etatik Gizon eta Emakumeen Berdintasuna Bermatzeko lege bat, eta honen arabera, emakumeak baztertzen dituzten instituzio kultural publikoek ez luketela diru-laguntzarik jaso beharko. Lege hau, argi dago, politikariek eskuak astintzeko eta martxoak 8an kamera aurrean Athletici buruz pentsatzen duten bitartean kezka aurpegia jartzeko baino ez du balio izan.\nBukatzeko, utzidazue esaten ez naizela estatistiken oso lagun. Nahiago ditut hezkuntzan, burujabetzan, azterketan eta gogoetan oinarritzen diren programak. Aldi berean, sutan jartzen naiz egun bat eta beste bat berdin pasatzen ikusten dudanean, Lehendakaria Guerrilla Girlsen posterrekin argazkiak ateratzen imajinatzean, gizon anitzek histerikoei moduan begiratzen gaituztenean diskriminazioa existitzen dela esaten dugulako. Eta beldurgarria deritzot Guerrilla Girlsen erakusketa eta gero bisitari guztiak sutan ez ateratzeari, horrek erakusten baitu argi dutela kontua ez doala haiekin. Eta kontua, lagunok, guztion kontua da.\nEHUko Arte Historiaren irakaslea


'Ekaia' aldizkariak jasoko du Elhuyarren Merezimendu Saria | El Diario Vasco\nCiencia'Ekaia' aldizkariak jasoko du Elhuyarren Merezimendu Saria\nIazko sarituen taldeko argazkia.\nCAF-Elhuyar sariketaren irabazleak asteazkenean ezagutaraziko dira, Tabakaleran egingo den ekitaldian\nDomingo, 13 mayo 2018, 12:12\nDatorren asteazkenera arte, isilpean egongo dira 2018ko CAF-Elhuyar sarien irabazlkeen izenak, maiatzaren 16an izango baita sari-banaketa, 18:00etan Donostiako Tabakalerako Kutxa Kultur Plazan.\nBadago, ordea, dagoeneko ezaguna den irabazle bat: Elhuyarren Merezimendu Saria jasoko duen 'Ekaia' aldizkaria. Bere webgunean saria jasotzeak 'Ekaia' egiten duen taldeari eman dion poza adierazten duen aldikaria Euskal Herriko Unibertsitateak sortu zuen 1989an, zientzia- eta teknika-dibulgazioa bultzatzeko. Natur Zientziak, Osasun Zientziak, Zientzia Zehatzak eta Teknologiari buruzko idazlan originalak argitaratzen dira aldizkarian, goi-mailako dibulgazioaren esparruan betiere.\nHorrenbestez, bat datoz zeharo CAF-Elhuyar sariketaren espirituarekin, horren helburu nagusia ere kultura zientifikoa sustatzea baita, gai zientifiko-teknologikoak gizarteratzen dituzten dibulgatzaile, ikertzaile eta sortzaileen lana aitortuz eta sarituz.\n'Ekaia' aldizkariak jasoko duen sariaz gain, dibulgazio-artikulu originalak eta zientzia-kazetaritzaren arloko lanak sarituko dira. Aurten lehen aldiz emango da NEIKER Sari Berezia, lehen sektoreari buruzko lan onenari eskainitakoa. 'Zientzia gizartean' sorkuntza-bekaren eskeipenaren berri ere emango da. Kategoria honetan, zientziaren/teknologiaren eta gizartearen arteko elkarrekintza lantzen duten proiektuak bultzatzen dira. Hautatutako proiektuak 5.000 euroko beka bat jasotzen du, proiektua garatzen eta gizartera zabaltzen laguntzeko asmoz.\nSariak banatu ondoren, iaz Zientzia Gizartean sorkuntza-beka jaso zuen proiektuaren emaitza erakutsiko dute egileek, Armintxe Animazio Taldeak: 'Miraila' animaziozko film laburra.\nSpaceX lanza su cohete Falcon 9 más potente Llegan 4.000 vacunas a República Democrática del Congo para combatir el ébola


Mendizabalek hiru urteko zigorra du Elizan, eta fiskala ere ikertzen hasi da | Gizartea | Berria\nMendizabalek hiru urteko zigorra du Elizan, eta fiskala ere ikertzen hasi da\nBi adingabek abusuak pairatu zituztela baieztatuta, Juan Kruz Mendizabal apaizarekin lotutako beste kasu bat ikertzen ari da Eliza. Fiskaltzak ikerketa hasi du ofizioz, eta informazioa eskatu dio gotzainari\n2017ko urtarrilak 12\nEliza katolikoak hiru urteko zigorrarekin itxi du Juan Kruz Mendizabal apaizak egindako bi sexu abusuen kasua, baina auzia zabalik dago oraindik. Batetik, Elizan bertan, beste salaketa bat ikertzen ari da Donostiako Gotzaindegia, hango iturrietatik BERRIAk jakin duenez; abusuak salatu zituzten bi gazteek gutun batean aipatu zuten litekeena zela beste kasu bat behintzat egotea. Euskal Herritik kanpora joan da Mendizabal. Bestetik, justizia arruntean ere ekinbideak martxan jarri dira: diligentziak hasi ditu Gipuzkoako fiskalburuak, ofizioz, abusuak aztertzeko. Gotzainari informazioa eskatu dio, apaizaren aurkako auzibiderik hasi edo ez erabakitzeko.\nHerenegun arratsaldean atera zen argitara sexu abusuen berri. Donostiako Gotzaindegiak ohar batean jakinarazi zuen Mendizabal bikario ohia —Kakux ezizenez ezaguna— zigortu egin zuela bi adingaberi «ukitze desegokiak» egiteagatik. Oharraren arabera, elizbarrutiko bikario ohiak aitortu du bi adingabeez abusatu izana, eta «prozesu psikologiko eta espiritual bat» egiten ari da orain.\nIazko martxoan jaso zuen salaketa elizbarrutiko gotzainak, Jose Ignacio Munillak. Bi gaztek adierazi zioten sexu abusuak jasan zituztela 2001 eta 2005 artean, Donostian, Xirimiri aisialdi taldean zebiltzala. Garai hartan, San Bizente parrokian zebilen Mendizabal, eta aisialdi talde horretako arduraduna zen. Gazteek gotzainari esan zioten hark egin zizkiela abusuak. Gazteekin halako beste talde batzuetan aritua da apaiza.\nKargurik ez, baina meza bai\nSalaketaren berri izan zuenean, albo-alboko kide zuen Munillak: elizbarrutiko bikario nagusia zen —gotzainaren hurrengo kargua—. Ikerketa bat hasi zuen gotzaindegiak, salaketaren «egiazkotasuna» frogatzeko. Prozesu horretan, betiere gotzainaren arabera, abusuak aitortu zituen Mendizabalek.\nZigorra jarri zioten. Elizbarrutiko iturrietatik BERRIAk jakin duenez, hiru urterako zigorra da, eta iazko udaberritik ari da betetzen Mendizabal. Elizako karguak kendu dizkiote: joan den apiriletik ez da bikario nagusia, eta Groseko San Ignazio parrokiako arduraduna ere ez —elizbarrutiko ordezkariek orduan esan zuten «urte sabatikoa» hartu zuela—. Ardurak kendu dizkiote, baina, kontsultatutako iturrien arabera, aukera dauka meza ematen segitzeko, betiere eliza bakoitzeko apaiz arduradunak hori onartzen badio.\nBaditu zigor gehiago: tratamendu psikologikoa hartu behar du, eta «prozesu espiritual bat» egin. Gainera, ezin da bakarrik bizi. Zigor horiek betetzen ari da orain.\nUrtebeteren ostean argitara\nKontua da kasua ezagutaraztea erabaki dutela. Zergatik? Bi gazteek herenegun bertan ateratako gutunean dago giltzarria. Adierazi dute «beste kasu posible baten» berri izan dutela, eta horregatik erabaki dutela kaleratzea, «ezkutuan dauden biktima posibleak argitara atera daitezen». Bi gutunak batera hedatu zituzten: bi biktimena eta apezpikuarena.\nGotzaindegia ikertzen ari da bi gazteek eskutitzean aipatutako hirugarren kasu hori. Abian dago prozesua, eta Mendizabal Euskal Herritik kanpora joan da, «ikerketa egin bitarterako». Ez dute xehetasun gehiago oraingoz: salaketa zehatza helduko balitz, beste prozedura bat hasiko lukete.\nGogoan izatekoa da Eliza katolikoak badituela jarraibide batzuk halako kasuetarako. Orain ezagutarazi dira, Frantzisko aita santuarekin, baina lehenagokoak dira, Benediktoren aldikoak; Espainiako Gotzainen Biltzarrarena, esaterako, 2010eko agiria da.\nProtokolo horretan zehaztua dago zer egin behar duen gotzainak halakoetan: lehenik, salatzailearekin egon, «ahalik eta azkarren», salaketa berrets dezan, eta ohiko justiziara jotzea aholkatzeko; bigarrenik, akusatuari jakinarazi salaketaren berri, salatzailearekin eta haren ingurukoekin harremanetan jartzea debekatu, eta badaezpadako neurriak hartu.\nKasu honetan, gotzaindegiaren arabera Mendizabalek abusuak aitortu zituenez, zigorra ezarri zioten. Gainerakoan, «arrazoizko zalantzak» egon izan balira, kasua artxibatu egingo zuen Elizak —hori dio protokoloak—, eta salatzaileei erantzungo zien ohiko auzitegira jotzeko aukera dutela.\nOhiko justiziaren bidean\nBi abusuen kasuan ez dute orain arte hori egin: gazteek eurek adierazi dute ohiko justiziara ez jotzea erabaki zutela, eurena «kasu isolatu bat» zelakoan, baina, orain, kasua ezagutarazi denean, iritsi da. Gipuzkoako Fiskaltzak ikerketa hasi du, ofizioz, deliturik ba ote den egiaztatzeko. Lehen pauso gisara, informazioa eskatu dio gotzainari. Gako bat badago argitzeko: abusuen delitua iraungita ote dagoen. Espainiako Zigor Kodean, bost-hamar urtera iraungitzen da delitu hori, larritasunaren arabera, baina berezitasun batekin: abusua jasandako adingabeak 18 urte betetzean hasten da kontatzen, ez delitua gertatu zenean.\nHorregatik, kasuaren informazioa eskatu du lehenik, deliturik egotz ote daitekeen aztertzeko. Bidenabar, fiskalaren ikerketatik aparte, abusuak jasan dituztenek salaketa egiteko aukera daukate.


Aipuen, iturrien eta bibliografiaren erabilera | Verbum\nInicio » Euskara » Expresión Escrita » Memoria » Aipuen, iturrien eta bibliografiaren erabilera\nThis entry was posted in Bloques Técnica on 4 octubre, 2014 by Sofía González.\nAipuen, iturrien eta bibliografiaren erabileraz jakin behar duzu:\nZer diren aipamen bibliografikoak eta zertarako erabiltzen diren\nOhikoa da memorietan adituen iritziak jasotzea. Hori egiten duzun bakoitzean adierazi behar duzu noren iritzia, kontzeptua edota planteamendua erabili duzun. Alde batetik, adituei zor diegun zintzotasun intelektualagatik; eta bestetik, testuari kalitate eta identitate zientifikoa edota akademikoa emateagatik.\nAipamen bibliografikoek, bestalde, informatzeaz gain, lagunduko dizute argudio testua osatzen eta eraikitzen. Esparru bateko aditu nagusi baten aipua jasotzea argudi egoki eta egiazkoa da, beti. Horrela jokatuta, besteen balorazio polemikoak mugatuko dituzu, idazten duena ez baita testuan defendatutakoaren erantzule zuzena izango.\nZelan tartekatzen diren aipamenak testuetan. Aipu motak: parafraseatutako aipamenak eta aipamen testualak\nAipamenetan, testua osatzeko erabili eta esplizitoki aipatu dituzun ideien edo datuen jatorriaren berri emango duzu. Aipuen artean, bi mota bereizten dira: zehar-estiloko adierazpenak eta estilo zuzenekoak . Mota edozein delarik ere, aipatu behar duzu, beti, iturria eta haren nondik norakoaren berri eman. Horretarako, formatu bakarra ez dago:\n(Idazlea urtea: orrialdea)\n(Idazlea, urtea: orrialdea)\n(Idazlea urtea, orrialdea)\n(Idazlea, urtea, orrialdea)\nGuztiak dira egokiak. Edozein hautatu baino lehen, galdetu zein nahiago duen zure tutoreak edota zure fakultateak. Eta, mesedez, ez ahaztu beti koherenteki jokatu behar duzula, hau da, hautatutako formatua gorde egin beharko duzula diskurtso osoan zehar.\nHorrez gain, bibliografian edota ohar-oinetan ere jasoko dituzu iturriaren nondik norakoak, zure adierazpenaren eta idazkiaren egiazkotasuna bermatzeko modu bakarra baita.\nAipuak soilik saihestu ahal dira, garaian garaiko ideiategiak badira. Izan ere, badaude garaiaren arabera, elkarte zientifiko osoak onartzen dituen planteamenduak, ideiak edota kontzeptuak; eta horiexek dira, iturria zehazki aipatu gabe, testuetan erabili ahal direnak, baina salbuespenak baino ez dira.\nAipamen testuala. Autorearen hitzez hitzeko aipua egin ahal duzu. Hiru lerrokoa baino gutxiagokoa bada, testuan txertatuta agertuko da ahapaldi berean eta kakotxen artean edo letra etzanez. Luzeagoa bada, hots, hiru lerrokoa baino gehiagokoa, beste ahapaldi batean egin behar da, eta, horrez gain, beste formatu batean: koska bat ezkerrean (sangría delakoa erabiliz), letra eta lerroarte txikiagoz.\nParafraseatutako aipamena. Bertan autorearen hitzak parafraseatu ahal dituzu, eta zure hitzekin berregin, ahapaldi berean. Horretarako, idazkian txertatuko dituzu hurrengo esapideak : «…aren ustez/iritziz/aburuz»; «… aren arabera»; «…aren hitzetan/esanetan»; «X-ek dio».. eta apurketa gramatikalik egin gabe, arau sintaktikoak eta komuztadura (denbora eta persona) errespetatuko dituzu. Mota honetan ere, aurrekoan bezala, kontuan izango dugu aipuaren luzera (hiru lerrokoa baino gehiagokoa edo gutxiagokoa den), eta horren arabera, ahapaldi berean idatzi edota beste batean. Parafrasean kontuz ibili behar duzu eta, beti, errespetatu autorearen beraren interpretazioa.\nBukatzeko, kontuan izan aipu kantitatea aldakorra dela. Komeni da, edozelan ere, lan osoaren luzeraren araberakoa izatea. Hau da, zenbat eta luzeagoa izan, orduan eta zehatzagoa izan beharko zara, eta, hortaz, aipamen gehiago beharko duzu. Lana oso luzea ez bada, ordea, ez duzu neurriz gain erabili behar.\nZertarako diren oin-oharrak\nOin-oharrak informazio gehigarrirako erabiltzen dira. Batzuetan, idazkia egiteko erabili dituzun liburuen aipamen bibliografikoa baino ez da. Beste batzuetan, informazioa zabaltzeko erabiltzen da, hau da, testuaren gorputzean bertan lekurik ez duen informazioa sartzeko, baina lanerako interesgarri deritzozuna. Argi eta zehatz adierazi behar duzu aipatu informazioa. Saihestu behar da, edozelan ere, oin-ohar luzeak eta ugariak egitea, horrek idazkiaren irakurketa zailduko bailuke.\nZertarako den bibliografia eta zelan adierazi behar den testuan\nBibliografian jasoko dira lana egiteko erabili dituzun liburuen izenburuak edota helbide elektronikoak. Gogoan izan ez dela dokumentazio iturriak agertuko diren leku bakarra. Izan ere, aipu eta oin-oharretan ere ager baitaitezke. Hori guztia behar-beharrezkoa duzu idazkia kalitate zientifikoaz hornitzeko.\nArgitalpenak alfabetikoki antolatu behar dituzu, autorea eta argitalpen-data kontuan hartuta, eta autore baten liburu bat baino gehiago aipatuz gero, kronologikoki ordenatu. Urte berekoak direnean argitalpenak, ordea, a,b… hizkien bidez adieraziko dituzu.\nDena den, kontuz ibili, bibliografia idazteko modu bateraturik ez dagoelako. Zerrendatzen hasi baino lehen, galdetu tutoreari edota unibertsitateko ardunadunari, argitzeko zein eredu (bi dira: metodo kontinentala eta metodo anglosaxoian) nahiago duten. Berez, eredu batetik besterako aldeak ez dira oso ugariak ,baina, bai, nabarmenak. Jokatu, beti, koherenteki eta eutsi eredu berberari idazki osoan zehar.\nLagungarria izan dakizuke jakitea, bibliografía osatzeko, horrela jokatu ohi dela:\nArgitaratutako liburuak aipatzeko:\nArgitalpenak autore bakarra duenean:\nABIZENA, I. (Argitaratze urtea). Liburuaren titulua (letra etzanez). Publikazio lekua: Argitaletxea.\nArgitalpenak autore zehatzik ez duenean:\nERAKUNDEA (Argitaratze urtea). Liburuaren titulua (letra etzanez). Publikazio lekua: Argitaletxea.\nLiburuaren titulua (letra etzanez). Publikazio lekua: Argitaletxea (Argitaratze urtea).\nAutore bat baino gehiago duenean: Bi edo hiru autoreduna:\nABIZENA, I; ABIZENA, I; ABIZENA, I (Argitaratze urtea). Liburuaren izenburua (letra etzanez). Publikazio lekua: Argitaletxea.\nhiru baino gehiagoduna:\nABIZENA, I et al (Argitaratze urtea). Liburuaren izenburua (letra etzanez). Publikazio lekua: Argitaletxea.\nAutore batzuk eta koordinatzaile bakarra dagoenean:\nABIZENA, I. (koor.) (Argitaratze urtea). Liburuaren izenburua (letra etzanez). Publikazio lekua: Argitaletxea.\n2.- Argitaratutako artikuluak aipatzeko:\nABIZENA, I. (Argitaratze urtea). «Artikuluaren titulua» (kakotxen artean). In ABIZENA, I (urtea): Liburuaren titulua. Argitalekua: Argitaletxea.\n3.- Iturri elektronikoak aipatzeko, berdin jokatzen da, hau da, arauak berberak dira. Amaieran, ordea, lotura edo helbide elektronikoa gaineratu beharko duzu, baita kontsultatu den azken data adierazi ere (parentesien artean).


Ekimen eskaintza anitza Eguberrietan - Lasarte-oria - Txintxarri.eus\nEkimen eskaintza anitza Eguberrietan\nTxintxarri Aldizkaria 2019-12-20 12:00\nEguberritako Haur Parkean orduak egingo dituzte haur eta gaztetxo askok.\nEguberrietan aspertzerik ez da izango Lasarte-Orian. San Tomas egunetik hasi eta Errege egunera arte, udalak eta herriko elkarteek antolatutako ekimenak izango dira herrian. Haur eta gazteei zuzendutako eskaintza izango da nagusi; helduek ere izango dute haien gozamenerako ekimenik\nAbenduko zubitik Gabonetako giroa somatzen da Lasarte-Orian. Kaleetako argiztapena, Ama Brigitarren komentuko jaiotza, komertzio eta tabernen apaingarriak edo Udal Musika Eskolako kideen kontzertua Gabonen aurrekari izan dira herrian. Eguberrietako ekimenek, ordea, ez dute etenik izango. Lasarte-Oriako Udalak Bizi Gabonak Lasarte-Orian! osatu du, udalak eta hainbat elkartek eta erakundek antolatutako ekitaldiekin. Kontzertuak, Eguberrietako haur parkea, antzerkia... Lasarte-Oriako haur, gazte, zein helduek egun berezi hauek herrian gozatzeko aukera izango dute.\nLehen ekintza, gaur arratsaldean izango da. Alboka Abesbatzak Gabonetako kontzertua eskainiko du, 20:00etatik aurrera, Ama brigitarren komentuan. eta Gonbidatu gisa, Irungo ahots zurien Nayade abesbatza izango da. Gabon kantuez osatutako egitaraua aurkeztuko dute kaperara hurbiltzen diren entzuleen gozamenerako.\nEz da ekintza musikal bakarra izango. Abenduaren 28an, larunbatez, gospel kontzertua egingo dute Manuel Lekuona kultur etxean. Ariane Nsilulu zortzikoak tradiziozko gospel eta Shîne gospel doinuak ekarriko ditu Lasarte-Oriako aretora. Sarrerak 12 euro balio ditu.\nIgandean, berriz, Eguberrietako haur parkeko ateak irekiko dira. Abenduaren 31era arte, haur eta gaztetxoek puzgarri, tailer eta egitarau zabalaz gozatuko dute, 11:00etatik 14:00etara eta 17:00etatik 20:00etara. Michelin Kirol guneko pilotalekuan, tenis pistetan eta Oriako pilotalekuan egongo da zer egin.\nAurten espazio berri bat ere gehituko zaio parkeari, Zabaletako pilotalekua.\nParkea abenduaren 24an eta 31an arratsaldez eta abenduaren 25ean egun osoz itxita egongo da. Haur eta gazteek doako sarrera dute; helduek, berriz, euro bat ordaindu behar dute.\nUrtero elkarte edo erakunde batek kudeatzen ditu sarrerak eta taberna. Aurten Oriarte Instituko gazteak egiteko horretan izango direla jakitera eman du udalak.\nHaur antzerkiak ere izango du tartea egun horietan. Abenduaren 26an, Tomax pailazoaren abentura berria ezagutu ahalko dute etxeko txikiek, Espien eguna. Tomax eta Muxik andereño Koro aurkitu beharko dute, bahitu dute eta. Sarrera 3,80 eurokoa da.\nTtakun Kultur elkarteko kideen eskutik bihar San Tomas azoka eta abenduaren 24an, Mari Domingi eta Olentzeroren etorrera ekitaldia izango dira, berezi honetako beste orrialdeetan berri ematen dugun bezala.\nBeste ekimen batzuk ere antolatu ditu elkarteak 9 eta 12 urte arteko gaztetxoak ez aspertzeko: koaderno tailerra eta Umeen Gabonetako Parkera txangoa, BEC aretora (Bizkaia).\nKoadernoak egiten ikasi ahalko dute gaztetxoek. Abenduaren 27an eta 30ean egingo dira saioak 11:00etatik 13:00era, Osasun Zentroko eraikineko bigarren solairuan.\nBestalde, urtarrilaren 3an, BECeko Umeen Gabonetako parkera joango dira. Goizeko 09:30ean aterako da autobusa eta 18:30ean bueltatuko dira Lasarte-Oriara. Antolatzaileek jakitera eman dutenez, haurrek bazkaria eta merienda eraman behar dute.\nTtakun Kultur Elkarteko bazkidek 17 euro ordaindu behar dituzte eta bazkide ez direnek, aldiz, 20 euro.\nTailerreko eta irteerako izena ematea aisia@ttakun.eus helbide elektronikoan, 695 785 392 eta 943 371 448 telefonoetan eta Ttakuneko bulegoan egingo da.\nBrigitarren komentuko jaiotza ikusgai egongo da Gabonak amaitu arte, baina ez da bakarra izango. Danok Kide elkarteak antolatutako jaiotza lehiaketako lanak eta sarituak ere izango baitute bere lekua. Lan sarituen erakusketa, Muebles Azpeitian egingo da; gainerakoak ikusteko San Pedro elizara jo beharko dute herritarrek. Lehiaketako sari banaketa ere egun hauetan egingo da. Hitzordua abenduaren 28an, 12:00etan izango da elkarteko egoitzan.\nKaleei alaitasuna eman eta herriko komertzioak sustatu aldera, Aterpea elkarteak Gabonetako kanpaina du martxan. Horren barruan, urtarrilaren 4an, larunbatez, 12:00etatik 14:00etara eta 17:00etatik 20:00etara, txu-txu trena izango da herriko kaleetan zehar.\nEguberri garaiari amaiera emateko Errege Magoen kabalgata izango da urtarrilaren 5ean. Egun osoko egitaraua izango da. Goizean, Errege Magoak Atsobakar zahar egoitzeko kideei bisita egingo diete. Bitartean, euren laguntzaileak Okendo plazan izango dira eskutitzak jaso edo eskutitza postontzira sartzen laguntzen. Photocall-a izango da aurtengo berrikuntzetako bat.\nArratsaldean, 16:15ak aldera, Brigitarren komentuko kaperan izango dira Erregeak. Ordu eta laurdenez haurrei harrera egin eta eskutitzak edo marrazkiak jasoko dituzte.\nMegaba elkarteak azpimarratu du 17:30ean, puntuan, ateak itxiko direla; 18:15ean, Erregeak eta desfileko parte-hartzaile guztiak Oriatik aterako dira erdialderuntz.\nAurtengo kabalgatan bi berrikuntza nagusi izango direla jakitera eman du Megabak: ibilbide aldaketa eta karroza berria.\nSegurtasun kontuak direla eta, elkarteko kideek ibilbidea murriztea erabaki dute. "Udaltzainekin bildu ginen eta bilera asko egin ostean, aldaketak egitea adostu genuen", jakitera eman digute Megabako kideek.\nLehenik, hasiera puntua aldatu dute, Oriako pilotalekuan egingo zaie ongi etorria Erregeei. "Euria egiten badu, leku lehorrean itxaron ahalko dute desfileko kideek".\nOria Etorbidetik Kale Nagusira joango da jarraigoa. Bidean ohiko geldialdiak egingo dituzte, Ama Brigitarren jaiotzean eta komentuan.\nBidea jarraitu eta Tajamar biribilguneraino egingo du. Puntu honetatik aurrera dago beste aldaketa. Desfilea ez da Pablo Mutiozabal, Iñigo de Loiola eta Geltoki kaletik pasako, zuzenean Hipodromo etorbidea hartu eta Mercero plazara egingo du.\nBertan Jesus haurtxoa gurtu eta udaletxeko balkoira aterako dira Errege Magoak haurrei hitz batzuk egiteko. Desfilean berrikuntza bat ere ikusi ahalko dela aurreratu dute. "Ez dakigu denbora emango digun, baina gure asmoa karroza berri bat egotea da. Ahalegin guztiak egiten ari gara eta desfilerako prest izatea espero dugu. Ea dena ongi doan".\nPrestakuntzetan daude beraz, Megaba elkarteko kideak eta hori dela eta, abenduaren 26an, 18:00etik 20:00etara bilera egingo du zuzi-eramaile eta parte hartzaileekin jantziak eta azalpenak emateko.\nIzena emateko aukera izango da bertan eta aurreinskripzioa ireki dutela ere jakitera eman du Megaba elkarteak. Beraz, kabalgatan parte hartu nahi dute herritarrek, cabalgatalasarteoria@gmail.com helbidera mezu bat igorri behar dute, non euren izena, abizena, adina eta kabalgatako zein postutan parte hartu nahi duten zehaztu behar dute.\nAzkenik, aurten batzordeko kideen aldaketa egon dela-eta, aurreko batzordeko kideei eskerrak eman nahi dizkiete urte hauetan egindako lanarengatik. "Lan hau boluntarioa da eta beste elkarteen moduan, zaila da jendea animatzea. Horregatik, eskertzekoa da aurreko batzordeko kideek egindako lan handia. Orain, ikusle bezala euren iritzia eskaini ahalko digute", adierazi dute elkarteko kideek.


Primeran? - - Alea.eus\nIñaki Lazkano 2016-06-09 10:26\nPasa den astean Iñaki Larrañaga lagun futbol-eroak Alavesen balentriak direla eta, zutabea idatzi zuen espazio honetan.Futbol-eroa diñot, efektu hori lortzen baitu futbolak jendearengan, eta kasu honetan Iñakirengan, errealitatea desfiguratzea, ez diren gauzak ikustea: "Futbolak baditu milaka aurpegi eta Alavesarena horietako bat. Lurralde bat sentimendu baten bueltan…".\nZertan da ezberdin Alavesarena? Mailaz igotzen diren talde guztiek berdin ospatzen dute, eta balore berdinak aldarrikatzen. Primerakoak gara eta primeran gaude. Akabo krisiak, kaleratzeak, langabezia, etxe hustuketak, eraso matxistak eta eskandalu politikoak. Primerakoak gara, gora anaikidetasuna eta egin dezagun iraultza, gorria izan beharrean "albiazul" bada ere!\nKontua da futbolak oro berdintzen duela, hala Bilbon nola Madrilen, eta harrokeria puntua nagusitzen dela garaipenekin: "azkenean justizia egin da", "merezi genuen" etab...\nAzken astean arabar ugari puztu-puztuta joango zen lanera, bejondeiela poz hori beste hainbeste kezka eta ardurekin batera badaramate. Baina futbola bada bere preokupazio bakarra, nire doluminik sentituenak. Bizitza askoz gehiago da, eta ardura hiritarrak askoz zabalagoak izan beharko lirateke.\nSaramago handiak esan bezala: "Dugun memoria eta gure gain hartzen dugun erantzunkizuna gara. Memoriarik gabe ez gara, eta ardurarik hartu gabe, agian, ez gara izan behar".


LEHEN SEKTOREA (JARDUERAK (ARRANTZA, NEKASARITZA, BASO-UZTIAPENA,… Coggle\nLEHEN SEKTOREA (JARDUERAK (ARRANTZA, NEKASARITZA, BASO-UZTIAPENA,…\nESPAINIAN: - 2 mota : 1. lehorreko laborantzak: 1.Zerealak,matzhondoa eta olibondoa 2.Gaztela mantzan, Gaztela eta leonen, Andaluzian 2. laborantza ureztatuak: 1.Fruta,arroza,barazkiak 2.Valentziako erkidegoan, Murtziako Eskualdean, Andaluzia\n1.Sektoraren barruan lan postu gehien ematen duen jarduera\nOso garatuta laborantza prozedura modernoak eta nekazaritza-lanak errazteko makinak.\nBi eremu handi:\nEuropako ordoki handia\nEUSKADIN : Arabako lautadan:lehorko nekazaritza:garia,garagarra eta patata Arabako errioxan:mahatzondoak eta olibondoak Iparraldean:fruituak eta barazkiak.\nEUROPA:Jarduera murriztu da: Ipar itsasokoak eta Antartikakoak geratzen dira / Itsasontsiek beste kontinentetako itsasotean eta ozeanoetan egin dezakete arrantza / Hirugarren potentzian: Errusia, Norvegia, Islandia, Dinamarka eta Erresuma batuei esker. / Garrantzitzuena arrantzan\nESPAINA: Garrantzitzuena arrantzan / Bi mota: Baxuerako arrantza edo itsas zabaleko arrantza.\nEUSKADI: Gehienetan baxuerakoa eta kostaldekoa / Legatza, sardina eta hegaluzea. arrantzan dira\nESPAINIAN:Kataluina eta Aragoi:Txerri aziendak Extremaduran,Gaztela eta leonen eta Gaztela la Mantzan:Ardi-aziendak\nEUSKADIN:Bhi- eta ardi- aziendak naguzi/Bertoko arraza:ardi-latxa/Ahuntz- eta txerri aziendak--- >2. mailakoa\nEUROPAN:1.Sektoaren barruan lanpostu gehien ematen duen bigarren jardueran. 2 mota: Iparraldeko eta erdialdeko herrialdeetan eta behin ardiak eta txerriak 2. estentzubo:Behi-aziendak etra ardi-aziendak\nEUROPA:Iparraldeko herrialdetan egiten da:Norvegian,Suedia eta Finñlandia ikatza dute/Suedia,Frantzia eta Ukranian burdina/ eta Errusian petrolioa eta gasa dituzte\nEUROPA:Erresuma batuetan,Alemanian eta Polonian ikatza dute/Suedia,Frantzia eta Ukranian burdina/Norvegian eta Errusian petrolioa eta gasa dituzte\nProduktuktuak zuzenean naturatik eskuratzea.\nEU:%5a ES:%4a EUS:%2a


Artatza Parkearen erabilera-araudi berriak lotu gabeko txakurrekin ibiltzea debekatzen du - leihoa.info\nArtatza Parkearen erabilera-araudi berriak lotu gabeko txakurrekin ibiltzea debekatzen du\n2018 February 7, Wednesday 2018 February 9, Friday adminLeioa, Sarrera, Uncategorized\nLotu gabe dauden txakurrekin edo beste laguntza-animalia batzuekin ibiltzea edo egotea debekatuta dago Foru Dekretu berriaren arabera, “beren beregiko baimenik ez badago”\nBizkaiko Foru Aldundiak bere gain dituen atsedenlekuen erabilera araudia argitaratu izan du, hauen artean, Artatzako parkea.\nHemendik aurrera debekatuta daude, besteak beste, honelako erabilerak: mahaiak erreserbatzea, sua piztea edo barbakoa eramangarriak erabiltzea, edota aldi baterako instalazioak jartzea eta erabiltzea, hala nola futboleko ateak edo boleibol sareak, adibidez.\nAraudi berri hau 2018ko urtarrilaren 8an argitaratu zen Bizkaiko Aldizkari Ofizialean. Egun horretan 174/2017 Foru Dekretua, abenduaren 26koa ezagutzera eman zen. Horren bidez, Bizkaiko Foru Aldundiaren atsedenlekuen erabilera arautzen da, horien artean Artatzako Parkea.\nForu dekretuak baimendutako erabilerak arautzen ditu. Horren arabera, atsedenlekuak ekologia, aisialdi osasuntsua, ki- rola, turismoa eta kultur eta natur ondarearen gozamenerako erabiltzea baimenduta dago. Baita dauden zerbitzuen erabilera, edota animaliak edukitzea.\nDebekuen zerrenda luzea\nAitzitik, araudi berri honek “oro har, beren-beregiko baimenik ez badago”, zerrenda luzeko erabilerak debekatzen ditu, hala nola motordun ibilgailuen zirkulazioa, baimendutako ibilgailuak izan ezik; motorizatu bako ibilgailu edo tramankuluen joan-etorriak, azpiegituraren kontserbazioa arriskuan jartzen badute; ekipo elektrogenoak erabiltze, musika-ekipoen eta megafoniaren erabilera; mahaiak erreserbatzea; hondakinak, zaborrak.. edukiontzietatik kanpo uztea; sua barbakoetatik kanpo piztea edo barbakoa eramangarriak erabiltzea; aldi baterako instalazioak jartzea eta erabiltzeak (futboboleko ateak, boleibol sareak…); kanpatzea, alanbre arantzaduneko itxiturak; lotu gabe dauden txakurrekin edo beste laguntza-animalia batzuekin ibiltzea edo egotea; artzaintza, segurtasun- eta higiene arrazoiengatik; mota guztietako ehiza eta ehizarako tresnak; flora basatiaren aleak erauztea, moztea edo kaltetzea; 14 urtetik gorako pertsonek haurren jolaserako moduluak erabiltzea; eta ingurumenaren kontserbazioan edo mantentzean eragiten duten erabilera desegokiak edo baimendu gabekoak.\nBestalde, atsedenlekuetan kontzentrazio kolektiboak egiteko baimena eskatu beharko da, hilabete lehenago. Elkarte, federazio eta jolas- eta kirol-kluben ordezkari baimenduek eta kasuan kasuko administrazioetako legezko ordezkariek eska dezakete jarduera kolektiboak egiteko baimena. Edozein jarduera kolektibo egiteko, gainera, eskatzaileak ekitaldiaren antolaketaren arduradun bat izendatuko du, jarduera baimentzeko arauak zorrotz betetzen direla zaindu ditzan.


Sainte-Marie-aux-Chênes - Wikipedia, entziklopedia askea.\nKantonamendu canton of Marange-Silvange\nAuboué, Batilly, Homécourt, Moineville, Saint-Ail, Amanvillers, Montois-la-Montagne, Roncourt eta Saint-Privat-la-Montagne\n4.289 (2018ko urtarrilaren 1a)\n2.195 (%51.2) 2.021 (%47.1)\nSainte-Marie-aux-Chênes Frantziako udalerri bat da, Mosela departamenduan dagoena, Ekialde Handia eskualdean. 2013an 3589 biztanle zituen.\n2007an Sainte-Marie-aux-Chênes udalerrian erroldatutako biztanleak 3.589 ziren. Familiak 1.462 ziren, horien artean 416 pertsona bakarrekoak ziren (135 bakarrik bizi ziren gizonak eta 281 bakarrik bizi ziren emakumeak), 440 seme-alabarik gabeko familiak ziren, 499 seme-alabak dituzten bikoteak ziren eta 107 seme-alabak dituzten guraso-bakarreko familiak ziren.\n2007an 1.571 etxebizitza zeuden, 1.480 familiaren etxebizitza nagusia ziren, 9 bigarren erresidentzia ziren eta 83 hutsik zeuden. 1.182 etxeak ziren eta 374 apartamentuak ziren. 1.480 etxebizitza nagusietatik 1.115 bere jabearen bizilekua ziren, 332 alokairuan okupaturik zeuden eta 34 doan lagata zeuden; 11 etxek gela bat zuten, 110 etxek bi zituzten, 239 etxek hiru zituzten, 413 etxek lau zituzten eta 708 etxek bost zituzten. 1.231 etxek euren parking plaza propioa zuten azpian. 667 etxetan ibilgailu bat zegoen eta 615 etxetan bat baino gehiago zituzten.\nSainte-Marie-aux-Chênes udalerriko biztanleria-piramidea 2009an .\n2007an lan egiteko adina zuten pertsonak 2.322 ziren, horien artean 1.688 aktiboak ziren eta 634 inaktiboak ziren. 1.688 pertsona aktiboetatik 1.566 lanean zeuden (840 gizon eta 726 emakume) eta 121 langabezian zeuden (51 gizon eta 70 emakume). 634 pertsona inaktiboetatik 189 erretiraturik zeuden, 225 ikasten zeuden eta 220 "bestelako inaktibo" gisa sailkaturik zeuden.\n2009an Sainte-Marie-aux-Chênes udalerrian 1.474 unitate fiskal zeuden, 3.625,5 pertsonek osaturik. Pertsona bakoitzeko diru-sarrera fiskalaren mediana urteko 18.013 euro zen.\n2007an zeuden 198 komertzioetatik, 4 erauzte enpresak ziren, 4 janari enpresak ziren, 4 material elektrikoaren fabrikazioko enpresak ziren, 1 garraiorako elementuen fabrikazioko enpresa zen, 15 bestelako produktu industrialen fabrikazioko enpresak ziren, 28 eraikuntza enpresak ziren, 41 ibilgailuen saltze eta konpontze enpresak ziren, 12 garraio enpresak ziren, 9 ostalaritza eta jatetxe enpresak ziren, 11 finantziazio enpresak ziren, 14 higiezinen enpresak ziren, 19 zerbitzu enpresak ziren, 24 administrazio publikoko enpresak ziren eta 12 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 54 zerbitzu publikoetatik, 1 posta bulegoa zen, 2 banku bulegoak, 6 ibilgailuen konpontzeko eta nekazaritza tresnetako lantokiak, 1 ibilgailuen alokairu bulegoa, 1 autoeskola, 4 margolariak, 4 zurginak, 9 iturginak, 1 argiketaria, 2 eraikuntza enpresak, 6 ile apaindegiak, 1 albaitaria, 4 aldi baterako lan enpresak, 4 jatetxeak, 4 higiezinen agentziak, 2 tintoreriak eta 2 apaindegiak.\n2009an zeuden 16 establezimendu komertzialetatik, 1 hipermerkatu zen, 1 supermerkatua zen, 3 okindegiak, 1 liburu denda zen, 4 arropa dendak, 1 etxerako tresna denda zen, 1 zapata-denda zen, 1 elektrotresna denda zen, 1 altzari denda zen, 1 bitxi-denda zen eta 1 lore-denda zen.\n2000. urtean Sainte-Marie-aux-Chênes udalerrian 4 nekazaritza-ustiategi zeuden.\n2009an haur-eskola 1 eta 2 lehen-hezkuntzako eskola zegoen. Sainte-Marie-aux-Chênes udalerrian Bigarren Hezkuntzako ikastetxe bat zegoen 528 ikaslekin.\nSaint-Ail (1,2 km)\nSaint-Privat-la-Montagne (2,6 km)\nAuboué (2,8 km)\nBatilly (3,1 km)\nRoncourt (3,3 km)\nMontois-la-Montagne (3,5 km)\nHomécourt (3,7 km)\nJœuf (4,0 km)\nBNF: 15266123t (data)\nOrriaren azken aldaketa: 18 urria 2021, 12:42.


Hasiera/ Unibertsitatea ezagutzea/ Campusa/ Iruñeko Campusa: Arrosadia/ Eraikinak eta instalazioak\nIruñeko Campusa: Arrosadia\nEraikinak eta instalazioak\nCampusa eta zinema\nIkusi campusaren planoa osorik\n12. Lantegiak eta Laborategiak\n13. Jerónimo de Ayanz zentroa\n14 eta 15. Jantokiak eta Soforak (Administrazioa eta Kudeaketa)\n16. Errektoretza eraikina\n17 eta 18. Sario eta Praktiketarako Etxaldea\n19, 20 eta 21. Kirolak eta Kultura\n22. Mutiloako agrobioteknologiako eraikina\nCampuseko multzoaren ataritzat dugun Ikasgelategiak 138 ikasgela dauzka, eta horietan eskola teorikoak ematen dira. Ikasgelategiak 26.916 metro koadroko luze-zabalera dauka, eta lau solairu. Solairu bakoitzean eraikinak hiru gorputz dauzka ikasgelategietarako.\nIkusi ikasgelategiaren planoak\nOinplano angeluzuzena duen eraikin handia da Liburutegia, Iparraldetik Hegoaldera eratua, eta 20 metroko diametroa duen kanoi-ganga ikusgarria dauka.\nEraikin hau Unibertsitatearen erdigunea da, campusa ardatz horren inguruan gauzatzen baita.\nLiburutegian, honako hauek ere aurkituko dituzu:\nNazioarteko Harrerarako Bulegoa-Welcome Office\nNazioartekotze eta Garapenerako Lankidetza Atala\nBisita birtuala Liburutegira\nKafetegia Ikasgelategiaren ondoan dago, mendebaldera. Solairu bakarra dauka, eta, guztira, 670 metro koadro luze-zabalean. Aire zabaleko terraza bat ere badu, 300 metro koadrokoa, hegoaldera. Javier Torrens jaunak eta Virginia Turrillas andreak proiektatua da, eta 1998. urtean inauguratu zuten.\nOsasun Zientzien eraikinean eta Sario eraikinean ere badaude kafetegiak.\nGorostiak eraikina campusaren mendebaldean dago, Ikasgelategiaren ondoan. 4.000 metro koadro dauzka, hiru gorputzetan banatuta, beheko solairua eta gorako beste bi solairu gehiago.\nSail hauen egoitza da:\nGiza eta Hezkuntza Zientziak\nGurbitzak eraikina Campusaren mendebaldean dago, Liburutegiaren eraikinarekin perpendikular. 4.000 metro koadro dauzka, hiru gorputzetan banatuta, beheko solairua eta gorako beste bi solairu gehiago. Nicolas Oresme aretoa du barnean.\nSail eta ikastegi hauen egoitza da:\nMagnolioak eraikina campusaren mendebaldean dago, Arteak eraikinaren ondoan. 4.000 metro koadro dauzka, hiru gorputzetan banatuta, beheko solairua eta gorako beste bi solairu gehiago.\nSoziologia eta Gizarte Lana\nOsasun Zientziak (Psikologia arloa)\nEstatistika, Informatika eta Matematika\nGiza, Gizarte eta Hezkuntza Zientzien Fakultatea\nArteak eraikina campusaren mendebaldean dago, jantokien eraikinaren ondoan. 5.300 metro koadro dauzka, lau gorputzetan banatuta, eta sotoa, beheko solairua eta gorako beste bi solairu gehiago. Ada Byron aretoa du barnean.\nHaginak sail-eraikina Ikasgelategitik hurbil dago; 8.000 metro koadroko luze-zabalera dauka, beheko solairua eta gorako beste bi solairu gehiago.\nIngeniaritza Elektriko eta Elektronikoa eta Komunikazio Ingeniaritza\nPinuak eraikinak 8.000 metro koadroko luze-zabalera dauka, beheko solairua eta gorako beste bi solairu gehiago.\nOlibondoak eraikina campusaren ekialdean dago, Liburutegiaren eraikinarekin paralelo. 10.700 metro koadro dauzka, hiru gorputzetan banatuta, beheko solairua eta gorako beste bi solairu gehiago. Nekazaritza Ingeniarien Goi Mailako Eskola Teknikoko gradu-aretoa, Angel Mingo aretoa eta Daniel Nagore aretoa ditu barnean.\nAgronomia, Bioteknologia eta Elikadura\nNekazaritza Ingeniaritzako eta Biozientzietako Goi Mailako Eskola Teknikoa\nUrrunetik, campusaren kanpoaldetik, nabarmenak dira Mantentze Zerbitzuaren eta Instalazio Orokorren eraikinaren "tximinia horiak". Lau dorre garai dira, eta 2.000 metro koadroko eraikin horretatik ateratzen dira. Eraikinak Arrosadiko campuseko berogailu, telefono eta azpiegitura orokorren zerbitzuak ostatatzen ditu.\nLantegien eta Laborategien eraikina campusaren ekialdeko ertzean dago, Taxoareko errepidearen ondoan. 4.800 metro koadro ditu eta estaldura ezaugarria, zerraren hortzen formakoa, lehengo fabrikek zuten profila gogora ekartzen duena.\nJerónimo de Ayanz zentroa Unibertsitateko ikerketa-institutuen egoitza da: Smart Cities Institutua (ISC), Material Aurreratuetarako eta Matematikarako Institutua (INAMAT2), INARBE Institutua (Institute for Advanced Research in Business and Economics), Nekazaritza eta Elikagaien Katearen Berrikuntza eta Iraunkortasun Ikerketarako Institutua (IS-FOOD), I-Communitas (Institute for Advanced Social Research - Gizarte Ikerketa Aurreraturako Institutua) eta IMAB (Institute for Multidisciplinary Applied Biology - Diziplina Anitzeko Biologia Aplikaturako Institutua).\nJantokiak campusaren hego-mendebaldean daude, Magnoliak eraikinaren ondoko eraikin batean. Oinplano bakarreko eraikina da, luze-zabalean 1.490 metro koadro dauzka eraikita, eta 500 lagunentzako tokia. Proiektua Javier Torrens jaunak eta Virginia Turrillas andreak egin zuten.\nEraikina 1998. urteko irailean inauguratu zuten. Bi jantoki dauzka: Intxaurrondoak izenekoa, 360 lagunentzako tokia duena, eta Mingranondoak izenekoa, 60 lagunentzakoa.\nLuis Felipe Gaztelu arkitektoak proiektaturik, Administraziorako eta Kudeaketarako eraikina, Soforak izenez ere ezaguna, campusaren amaieran dago, Errektoretzaren ondoan, eta 3.600 metro koadroko azalera du, hiru solairutan banatua. Unibertsitateko administrazio eta kudeaketa lanetan diharduten langile ez-irakasleak daude bertan, eta Unibertsitateko Gizarte Kontseiluaren egoitza ere bada.\n3.726 metro koadro dauzka luze-zabalean, beheko solairuaren eta lehenengo solairuaren artean banaturik. Hemen, besteak beste, errektorearen eta errektoreordeen bulegoak, Prentsa Bulegoa eta Jaime Brunet aretoa daude. Bulego horiei guztiei sarbidea ematen dien ezkaratz handi bat dauka, erditik linterna bitxi batek argiztatua.\nBisita birtuala Errektoretzara\nSario eraikina Arrosadiko campusaren hegoaldean dago, eta Unibertsitate berria eraiki aurretik zegoen eraikina da. Besteak beste, Fernando Remacha gela dauka barnean, 600 lagunentzako lekuarekin, eta han irakaskuntza ekitaldiak, biltzarrak eta beste bilera zientifiko batzuk egiten dira.\nBere barnean daude:\nHizkuntzen Goi Mailako Ikastegia\nHezkuntza Berrikuntzaren Goi Mailako Ikastegia\nUnibertsitateen 9 Taldea\nA3U Programa (Adiskide eta Ikasle Ohiak)\nIkerketari Laguntzeko Zerbitzua\nNafarroako Doktoretza Eskola -EDONA\n18. Praktiketarako eta Nekazaritza Ikerketarako Etxaldea\nPraktiketarako eta Nekazaritza Ikerketarako etxaldea Sario erakinaren atzealdean dago. 200.000 metro koadro baino gehixeago hartzen ditu, eta lan egiteko moduan dago 1996. urteko azarotik aurrera.\nInstalazio horiek praktika eta ikerketarako erabiltzen dira. 1.600 metro koadroko luze-zabalera dute eraikita, instalazio hauetarako: berotegiak, hotz-kamerak, laborategiak, makineriarako biltegia, bulegoak eta aldagelak.\nKirol bulegoa kirol instalazioen sarreran dago (Sekuoia eraikina), eta bertan tramitatzen da Unibertsitatean egiten den jarduera fisikoari dagokion guztia, bai ikastaroei eta kirol eskolei dagokiena, bai talde eta lehiaketei dagokiena, bai eta instalazioak modu librean erabiltzeko modua ere.\nSekuoia eraikinean daude, halaber, Kulturako bulegoak, kultura-programazioa antolatzeaz arduratzen direnak (ikastaroak, talde egonkorrak, sariak, deialdiak, erakusketak...), baita zientzia-dibulgazioko jarduerak ere (Kultura Zientifikoaren Unitatearen bidez).\n20. Nafarroako Unibertsitateko Kiroldegia\nNafarroako Unibertsitate Pabiloiak 3.000 ikuslerentzako tokia du. Eskubaloiaz gain, saskibaloian, areto futbolean eta boleibolean ere jokatzen da bertan. Kiroldegi berean daude igerileku estalia (igeriketa, waterpoloa eta sauna), erabilera anitzetako gelak (eskalada, arte martzialak, aerobika, rokodromoa...), muskulazio aretoa, eta frontoi estalia (esku pilota, pala, erremontea, frontenisa...).\n21. Beste instalakuntza batzuk\nGainerako kirol instalazioetan daude erabilera anitzeko pista estalia, pista estali gabea, bi tenis pista estali eta beste bi estali gabe, hiru futbol zelai (belar artifiziala duena, belar naturala duena eta hareazko futbol zelaia), belar naturala duen errugbi zelaia eta golfa praktikatzeko kantxa eta putting-greena.\nArgibide gehiago helbide honetan: http://www.unavarra.es/deportes/instalaciones/nuestras-instalaciones/plano\nArrosadiko campusetik kanpora, kirol instalazioen inguruan, Agrobioteknologia Institutua, dago, ikerketan lan egiteko. 1999. urtean sortu zen eta nekazaritzako ekoizpenaren eta nekazaritza osasunaren eremuetan erreferentzia zentro bat da.\nLantegietako eraikinaren ondoan, NAITEC, Centro tecnológico en automoción y mecatrónica dago.\nNafarroako Unibertsitate Publikoak badu unibertsitate egoitza (Urkiak) Arrosadiako campusean, kirol instalazioetatik hurbil. Egoitzak denetara 250 toki ditu, eta aukera ezberdinak: gela batzuk bakar batentzakoak dira eta sukaldea dute, beste batzuk bakar batentzakoak dira eta sukaldea partekatzen da, eta gero badaude suite erako gela bikoitzak eguneko egonaldietarako.\nUrkiak egoitzak baditu, gainera, denek erabiltzeko moduko beste toki hauek: ikasgelak, TB eta/edo DVD gelak, informatika-gela, maketa-gela, gimnasioa, jolas aretoa, ikuztegia, vending zerbitzua, eta aparkalekua.


javier maroto Archives - Arrosa\nBi asteartez behin, Halabedi irratiko Jon Aranburu eta Esan Erraneko Lur Gil batzen dira irratien tartera. Gasteiz aldetik hainbat eragilek udalari gizarte politiketan aldaketak egiteko egin dioten eskaera nabarmendu du Aranburuk. Baita San Antonio auzian Javier Maroto eta Alfonso Alonsori ezarri dizkieten zigorrak aipatu ere. Horrez gain, Arabako anbulantzietako langileen lan protestaren berri ekarri du. […]\nJavier Maroto Gasteizko alkatea gizon batekin ezkonduko dela irakurri eta horra inuzenteki burura etorritako lehen pentsamendua: daukan joera sexualagatik diskriminazioa, jazarpena eta eskubide murrizketa jasaten duen kolektiboko kideak, nola diskriminatu, jazarri eta eskubidez murriztu dezake estigmatizatuta dagoen beste kolektibo bat? Galdera hori, Mikel Garciari etorri zitzaion burura, eta Argian idatzi zuen, guk ez dugu erantzunik, […]\nAtzo jakin genuen hemezortzi lagunek bat egin dutela Javier Maroto popularra Gasteizko alkate izan ez dadin egindako eskariarekin. Atzo goizean agertu ziren prentsaren aurrean horietako batzuk. Denen izenean, komunikabideen aurrean agiria irakurri zuten Andres Krakenberger Argituz-eko kideak eta Blanca Urgell Jaurlaritzako kultura sailburu ohi eta filologoak. Azken hori, Blanca Urgell, elkarrizketatu du Halabedi irratiko esatari […]\n25 azaroa, 2014 | 0 Komentarioak\n11 azaroa, 2014 | 0 Komentarioak\nIkoitz Arrese eta Itziar Arteaga izan ditugu tertulian, eta agintariek egiten dituzten adierazpen xenofoboez hausnartu dugu: eskuetatik aldegin dieten kontuak ote diren, pentsatu gabe esaten dituzten kontuak…; edo asmo elektoralei erantzunez komunikazio estrategia baten barruan kokatzen direnak.


ganbila.eus | Armiarmategian (isil-mihisilka)\n“Lerro hauek irakurtzen bazaude...”\nFikzioan besterik ez bada ere ezbeharren bat iragarri ohi dituzten hitzak, titulukoak alegia, zentzu baikorrez ekarri ditugu hona, hemendik eta gutxira gertatuko dena ospatzeko xedez. Bere bakardadean egile batek sortutakoa liburu gisa heldu eta eskuartean zabalik duzu, irakurtzeko prest. Ez da gauza makala hori. Erronkak, halere, badira oraindik, eta ez nolanahikoak.\nArmiarmategian (Isil-mihisilka) antzezlan honekin Santurtziko Serantes Antzerki Sariko bederatzigarren edizioan akzesita lortu du Pablo Barriok, eta ohikoa denez, testua argitaratu, zabaldu, eta eszenaratzeko zain gelditu da. Hamaika aldiz esandakoa gogoratu behar delako, beste behin ere: antzezlanak oholtza-gaina behar du helburu. Eta gure ustez, antzezlan honek nahikoa argudio ematen ditu.\nMaitasun istorioa dakarkigu azken finean Pablok. Gizon arrunt baten amodioa eta pasioa, Ulises modernoak biziko lukeena. Berea ez da heroien abentura epikoa, begibakarreko erraldoien kontrako borroka. Honetan, lamiek baino ahuntzek egiten dute kantu, patuaren aurreikuspen islada gisa. Alpontxo eta Rosalito, Ulises eta Penelope. Baina ez da haien istorioa. Ez da hemen herriminik, ezta betiko hitzik. Bestea da bakoitzaren Itaka galdua, gaur egungo Penelope ez litzatekelako zain izango. Gizonok, zilborrari etengabe begira egon arren, ez dugu bertan sortzen den biloa antzematen. Eta gure Alpontxok hari pilo ederra du. Baita handik tiratuko duen norbait ere.\nBere istorioa argitzeko armiarma bikotea izango du lagun, pertsonaia xelebre eta bitxiak, munduaren gaineko ikuspuntu ezberdina eskaintzen dutena. Txikiak tamainaz baina handiak izaeran. “Gu gara munduko ordenaren arduradun” aldarrikatuko dute. Egileak intsektuari, bere baitan idatzitako kode konplexuei esker mugitzen den izakiari, eskaini dio arrazoiaren erabilera, eta batipat, gizakion jokaeren gaineko begirada ironiko, distiratsu eta umorez jantzitakoa. Haien esentziatik atera du, baita ere, antzezlanaren egituraketa, amaraunaren tankerakoa, hari mehe lotuekin eraikitako arkitektura biribilduan eternitatea harrapatuz.\nJostun jostalari bilakatuz kontatzeko modu berezia du Pablo Barriok, zuzena, garaikidea, erritmo bizikoa, ausarta, poetikoa eta sorpresaz beterikoa. Irakurketa gozagarria bermatzen du guzti honek, testuaren irudikapena aisatuz. Zoaz aurrera bada, irakurle. Gurekin egin duen bezala, amaraunean harrapatu zaitzala opa dizugu.


"Naziei" kopiatzea ez da polita\n“Naziei” kopiatzea ez da polita\n2020ko iraileko margoketa bat Alacant-en (Herrialde Katalanak).\nNazi karnetak hemen eta han banatzeko kirolaren zalea ez naiz. Garaiotan oso erraz, errazegi, mintzo gara bestearen nazismoaz, faxismoaz, apartheidaz… Kasik termino horien atzean dagoen karga politiko handia ezustean uzteraino, norberaren iritziarekin bat ez datorren hori iraintzeko, deabrutzeko, beste helbururik gabe. Baina, horrek ez du esan nahi, batzuetan, batzuei, hala deitu ezin zaienik. Adibidez, Espainiako ultraeskuinari. Adibidez, Voxeko buruzagiei.\nEzer berririk ez naizela esaten ari irudituko zaio bati baino gehiagori. Fatxa bati fatxa deitzea, kritika baino laudorio zaiolakoan. Baina kontua da ahalik eta botere politiko instituzional handiena eskuratu nahi duen neofaxismo horrek, antza, ez duela gustuko Hitler edo Mussoliniren lagunekin lotzea –Francok urtegiak eta errepideak egin zituen–. Areago perroflauta batek esan badu. Voxek Auzitegi Gorenera eraman zituen Podemoseko buru Ione Belarrak maiatzeko hauteskunde kanpainan esandako hitz batzuk: “Poztekoa da Voxek maskara kendu izana eta denen agerian naziak direla erakustea”. Bada, Gorenak berretsi du Voxekoei nazi deitzea ez dela gorroto delitua. Eta are interesgarriagoa den zerbait berretsi du epaiak: gorroto delituaren helburua ez da talde politiko bat babestea kritika publiko eta politikoaren aurrean, baizik eta baztertzeko edo erasoak jasotzeko arriskupean dauden kolektibo zaurgarriak zaintzea. Borreroak biktimaren larrua jantzi nahi izatea ohiko defentsa da, baina kolektibo baztertuen lekua norberarentzat aldarrikatzeak erridikulizatu eta banalizatzen ditu gorroto delitua eta kolektibo zaurgarrien babes beharra. Horregatik horrelako salaketa asko egin du Vox-ek. Baina, tamalez, ez dira bakarrak.\nZer pentsatu beharko genuke Auzitegi Nazionaleko epaile Ismael Morenok 2019ko Altsasuko Ospa Eguna gorroto delitutzat jo zuenean? Legearen babes osoa duten soldatapeko 75.000 kide armatuk kolektibo zaurgarria osatzen dutela? Eta Ertzaintzari kalean egindako kritikengatik, iazko maiatzean Jaurlaritzako eledun Josu Erkorekak ezker abertzalea “gorroto delitutik oso gertu zela” adierazi zuenean, zer? Garai horietan Ertzaintza herriz herri gazteak jipoitzen aritu zen pandemiaren aurkako murrizketen aitzakiapean. Kritikak jaso zituen, baita “PNV lotu txakurrak” moduko pintaketak ere. Horren aurrean, EAJk Voxen eredua bere egin eta, botereduna biktimatzat aurkeztuta, arrazakeria edo homofobiaren biktimen maila berean jarri nahi izan zuen Polizia; Ertzaintzaren sindikatu hooliganen txalo artean –Esan, Erne, Sipe, Euspel eta enparauak–.\nHorregatik, horrelako epaien berri ematearekin batera ez dago soberan gauza bat gogoraraztea: EAJ ez da nazia, baina “naziei” kopiatzea ez da oso polita.\nJon Benito (e)k dio: Erantzun\nAdos, Axier, baina ez duzue jarrera bera erakutsi -ezertarako balio ez duen- Covid ziurtagiriari “nazi pasea” edota pandemiaren testuinguruan “Genozidioa gelditu” bezalako leloak darabilten polizia sindikatuekin batzen diren Bizitza bezalako elkarteei.\nHori ere larria da oso, eta zuek, hauspotu baino ez dituzue egin.\nAupa Jon! Ba hain zuzen, artikulu honen lehen paragrafoan aipatzen dudana horri zuzenduta dago. Edo behintzat hori buruan idazti dut. Sektore horretatik zeinen erraz erabiltzen duten eta ezartzen dieten nazi, diktadura edo faxismo etiketa beste batzuei. Nire ustez, ez du batere laguntzen, adibidez, pasaporte baztertzailearen aurka egiteko. Hitzek zentzua galtzeaz gain, zuri eta beltza indartzen dutelako.\nIruditu bazaizu, “guk” (ARGIA, pentsatzen dut) batzuei nazi ala faxista deitzen lagundu dugula, ba sentitzen dut, baina gure helburu eta praktikatik urrun dago hori.\nKazetaritza, espioitza eta heriotza2022-01-24\nJatorrizko herrien bandera salgai2022-02-01


Bidaia baterako gonbidapena | Kultura | Berria\nBidaia baterako gonbidapena\nEOS Euskadiko Orkestra Sinfonikoak 50 kontzertutik gora emango ditu irailetik aurrera, 2019/2020 denboraldian. «Ezkutuko» programa batekin ekingo dio kontzertu sortari\nOriol Roch Euskadiko Orkestra Sinfonikoko zuzendari nagusia, Bingen Zupiria Eusko Jaurlaritzako Kultura sailburua eta Robert Treviño orkestrako zuzendari titularra —itzultzailea alboan duela—, atzo, EOSek Donostian duen egoitzan, denboraldi berriaren aurkezpenean. JUAN CARLOS RUIZ / FOKU Tamaina handiagoan ikusi\nEOS Euskadiko Orkestra Sinfonikoak kontzeptu baten inguruan ardaztu ohi du denboraldia. Bidaia hartu du ardatz 2019/2020 denboraldirako; «ezezagunean barrena» egindako bidaia, zehazki. Horixe proposatuko die entzuleei: ezezaguna den horren aurrean jartzeak sorrarazten dituen emozioak bizitzea. Horretarako, 50 kontzertutik gora egingo ditu Donostian, Bilbon, Gasteizen eta Iruñean, eta entzuleak lehen kontzertu programarekin izango du sentipen horiek bizitzeko aukera. Izan ere, entzuleek ez dute jakingo, obra bat salbu, zer beste bost lan entzungo dituzten emanaldi horretan; kontzertua bukatzean banatuko dute esku programa. Atzo eman zuten xehetasun horren eta gainerakoen berri, orkestrak Donostian duen egoitzan eginiko aurkezpen batean, EOSen zuzendari nagusi Oriol Rochek, zuzendari titular Robert Treviñok eta Eusko Jaurlaritzako Kultura sailburu Bingen Zupiriak. Denboraldi berria «orekatua, anbiziotsua eta indartsua» izango dela ziurtatu zuen Rochek.\nOrkestrak irailaren 27an hasiko du denboraldi berria, Gasteizen, eta 2020ko ekainaren 4an amaituko du, hiri berean. Mikel Chamizok Juan Sebastian Elkanoren mundu biraren bosgarren mendeurrenaren harira sortutako obrarekin emango dio hasiera denboraldiari. Jakinarazi dutenez, Bilboko Koral Elkarteak parte hartuko du lan horretan, eta Treviñok gidatuko du orkestra. Baina jakinak ez diren beste bost obrak osatuko dute lehen kontzertu programa; «ezkutukoa» izendatu dute horregatik. Horrekin, marinelek mundu birara abiatzean sentitu zutena biziarazi nahi diete entzuleei. «Inoiz ikusi gabeko zerbait izango da», adierazi zuen zuzendari titularrak. Hirugarren denboraldia izango du horretan, eta azaldu zuen bi urteko lanaren ondotik «zerbait desberdina, espero gabekoa» proposatu nahi izan duela.\nLehenaren ondotik, beste hamar kontzertu programak osatuko dute denboraldia. Rochek azaldu zuenez, musika sinfonikoa inoiz entzun ez dutenek lehen aldiz entzuteko egokiak diren lan ugari interpretatuko ditu orkestrak. Baina, era berean, musika klasikoan «jakintza sakona» dutenak ere asetzeko modukoa da egitaraua, haren ustez. Guztira, 32 lan emango ditu, horietatik bederatzi orkestrak sekula interpretatu gabeak: Gustav Holsten Planetak, Gustav Mahlerren Lurraren kantua, Antonin Dvoraken Mundu Berriaren Sinfonia, Nikolai Rimski-Korsakoven Xeherezade, Hector Berliozen Sinfonia Fantastikoa eta Anton Brucknerren 9. Sinfonia entzun ahal izango dituzte entzuleek, besteak beste. Bela Bartok izango da denboraldi berrian protagonismo berezia izango duten beste musikagileetako bat, eta Maurice Ravelen konposizioek ere presentzia nabarmena izango dutela iragarri dute.\nRavel ez da izango, dena dela, programazioko euskal konpositore bakarra. Mikel Chamizok bezala, Mikel Urkizak ere estreinatuko du Elkanoren mundu biraren harira prestatzen ari den obra. Gabriel Erkorekaren Zuhaitz lana ere interpretatuko du EOSek, Kalakan hirukotearen zein Vocalia abesbatzaren laguntzaz.\nTreviñok sei programatan zuzenduko du orkestra, eta gainerakoetan musikariak zuzendari gonbidatuen aginduetara ariko dira. Juanjo Mena, Pinchas Steinberg, George Mark, Edo de Waart eta Mei-Ann Chen ariko dira denboraldi berrian. Baina, horiek ez ezik, bakarlari ezagunak ere gonbidatu ditu EOSek; hala, orkestrarekin batera izango dira oholtza gainean Frank Peter Zimmermann eta Augustin Hadelich biolinistak, Julian Bliss klarinete jotzailea, Varvara eta Yulianna Avdeeva pianistak eta Jonathan Roozeman biolontxelista.\nAhotsen eremuan, berriz, Mojca Erdmann eta Kate Royal sopranoek, Jennifer Johnston eta Justina Gringyte mezzosopranoek, eta Corby Welch tenorrak kantatuko dute EOSen ondoan. Eta abesbatzen artean, Bilboko Koral Elkarteaz eta Vocalia taldeaz gain, Donostiako Orfeoia ere ariko da.\nBingen Zupiriak txalotu egin zuen orkestra oro har eta zuzendari titularra bereziki egiten ari diren lana. Duela bi urte, Treviño iristean, «orkestrarekin egin behar zuen bidaiarako» hiru helburu ezarri zirela ekarri zuen gogora: «Batetik, orkestraren soinua indartzea eta borobiltzea; bestetik, euskal musikari leihoak eta ateak zabaltzea; eta azkenik, mundura ateratzea». Hiru arloetan helburuak betetzen ari direla uste du Kultura sailburuak. Azken xedearen bidetik, iragarri zuten EOS Parisko Champs-Elysees antzokian ariko dela 2020ko urtarrilean.


“Herrigunetik kanpo bizi garen herritarrok ez ditugu eskubide berdinak” - Zumaia - Baleike.eus\n“Herrigunetik kanpo bizi garen herritarrok ez ditugu eskubide berdinak”\nbaleike 2017-03-21 13:38\nUdalak deiturik, aparkamendu sistema berriari buruzko azalpenak emateko bilera irekia izan zen atzo arratsaldean Oxforden. Aretoa bete egin zen, eta eredu berriaren ezaugarriak azaldu ondoren herritarren zalantzak argitzeko parada hartu zuen Oier Korta alkateak. Batez ere herrigunetik kanpo bizi diren herritarrak agertu ziren haserre.\nUdaran martxan jarriko den aparkamenduen sistema berriak interesa piztu du herritarrengan. Atzo egin zen bilera irekiak halaxe erakutsi zuen. Oier Korta alkateak eta udaletxeko arkitektoa den Gorka Arregik eredu berriaren nondik norakoak azaldu zituzten. Behin beharrezko azalpenak emanda, herritarrek beraien iritziak eta zalantzak galdetzeko txanda izan zuten.\nHaserre nagusiena herrigunetik kanpo bizi diren herritarrek azaldu zuten. Beraien iritziz, ez dute herrigunean bizi diren biztanleen eskubide berdinak, eta hauekin konparatuta, bigarren maila batean gelditzen direla aipatu zuten. “Herrigunean bizi direnak poligonora aparkatzera etor daitezke, libre dute, eta guk aldiz, ezin dugu herrigunera joan” aipatu zuten Aita Mari, Alai eta Basadiko bizilagun batzuek. “Herrigunera etor zaitezkete, jakina. Txomin Agirre kaian 90 minutuz aparkatzeko eskubidea izango duzue, doan, eta Julio Beobiden ere aparkatzeko aukera izango da sei orduz, eta baita ere doan” erantzun zuen alkateak.\nHorretaz gain, poligonoko biztanleak babesteko plan bat martxan jarriko dela aipatu zuen alkateak. Plan honi esker, bertako herritarrek txartel bat izango dute, eta horrekin auzoan sartzeko lehentasuna izango dute. “Poligonoko hiru sarrera nagusienetan pertsonak egongo dira sarrera eta irteerak kontrolatzeko, eta horrela auzo honetako biztanleak babestuko dira” aipatu zuen alkateak. Poligonoko biztanleak baina ez ziren oso gustura agertu erabaki horrekin. “Bigarren mailako hiritarrak bezala sentitzen gara. Ongi iruditzen zaigu herrigunea erregulatzea, baina guk ere eskubide berdinak izan nahi ditugu eta poligonoa ere herrigunea bezala erregulatzea eskatzen dugu” esan zuten herritar batzuek.\nNorberaren kasuak argitzeko aukera\nJadarre eta Estazio auzoko herritarrak ere arduratuta daude. Herrigunean ordainpeko sistema jartzeak beraien auzoa kotxez gainezka jarriko duela uste dute. “Estazioko etxebizitza inguruetan auto pila bat izaten dira egun normaletan ere. Zer gertatuko ote da udan? Denak hona etorriko dira” esan zuen Estazioko bizilagun batek.\nArtadiko bizilagun bat ere kexu agertu zen. “Iazko udan, Artadiko bidean, kotxeek errepidearen bi aldeetan aparkatzen zituzten. Zer gertatzen zen orduan? Pasoa ez zela behar bezalakoa, lekurik ez zegoen bi kotxe pasatzeko eta ez aurrera eta ez atzera gelditzen ginen” aipatu zuen. Isunak ez direla nahikoa esanez jarraitu zuen, izan ere, kanpotik etorritako pertsonek nahiago omen dute isuna ordaindu eta kotxea gaizki utzi. “Isunak ez dira oso altuak, orduan berdin zaie jartzea. Nik uste garabi baten beharra dagoela”.\nAlde zaharrean bizi direnen kasua berezia da. Aparkamendu gutxi daude, eta arkitektoak aipatu zuen bezala, soluzioa ez da batere erraza. “Alde zaharra ez dago aparkamenduetarako prestatuta, ez dago guztientzat tokia”. Bertan bizi den pertsona batek zama lanentzako lekua ere ez dutela aipatu zuen. “Badakigu ez dugula aparkatzeko ia lekurik, baina zama lanentzako aukera ere urria da, gainera zutabeak ditugu. Zer eskubide dugu?”.\nKantauri plazan bizi direnek ere zalantza argia azaldu zuten. Ez dira kokatzen ez herrigunean ez eta poligonoan ere. “Kantaurin bizi garenok, askotan poligonora jo behar izaten dugu aparkatzera. Orain zer gertatuko da gurekin?”. Alkateak poligonokoek izango duten txartel berezi hori izango dutela bermatu zion.\nAmaitzeko, Ardantzabideko biztanleen kasua jarri zen mahai gainean. Hauek dira ordenantza berria martxan duten bakarrak. Dagoeneko egoiliarren txartela aterata dute, eta gestio hau egiteagatik ordaindu egin dute. Aldiz, gainerako herritarrek txartela ateratzea doan izango dute orain. “Zer gertatzen da gurekin? Guk dagoeneko ordaindu dugu? Dirua bueltatuko diguzue?” galdetu zuen Ardantzabiden bizi den herritar batek. Alkateak ezezkoa esan zuen, erabaki hori ordenantza berria onartu baino lehen hartutakoa delako.\nMaiatzaren erditik aurrera bulego bat jarriko da propio egoiliarren txartelak ateratzeko. Bulego hori non kokatuko den eta izango dituen ordutegiaren berria garaiz adieraziko da. Bitartean, mugikortasuna@zumaia.eus helbidean egin daitezke kontsultak.\nBestalde, Udalak jakitera eman nahi izan du aurten herrigunean jarriko den sistema berraztertu egingo dela udazkenean eta herritarrekin egindako parte-hartze prozesu baten ondoren adostutako sistema herri osora zabalduko dela 2018an.\nTrafiko ordenantza: hiru alderdiek sinatutako akordioa\nBaleike 2017 mar 17 None\nHerriguneko aparkalekuak arautuko dituen trafiko ordenantzak EAJ-PNVk, EH Bilduk eta PSE-EEk. Besteak beste, udazkenetik aurrera aparkaleku sistema...\nHau da trafikoa arautzeko ordenantza\nBaleike 2017 mar 16 gizartea\nKontsultatu hemen aparkalekuak arautzen dituen trafiko araudi berria.


Jean-Claude Basagaiztegi: “Ardi tropa behar dugu bere zentzu largoenean ikusi” | Jean-Claude Basagaiztegi: “Ardi tropa behar dugu bere zentzu largoenean ikusi” – iparraldekohitza\nJean-Claude Basagaiztegi: “Ardi tropa behar dugu bere zentzu largoenean ikusi”\nUrdiñarbeko ardi zentroko teknikariak etxaldeetan ibiltzen dira, ardi hazkuntzan laguntzeko. Etxaldearen eta ardi saldoaren parametro desberdinekin lan egiten dute esne ekoizpena hobetzeko, besteak beste.\n1987. urtean hasi zen Urdiñarbeko ardi zentroan lanean Jean-Claude Basagaiztegi (Bunuze, 1963). Lehenik esne kontrolatzailea deitzen zen haren ofizioa, orain laborantza teknikaria da. Zuberoan bereziki, etxaldez etxalde ibiltzen da ardien jarraikia egiten eta laborariak laguntzen. Urdiñarbeko zentroan 1.200 bat marro badituzte, bereziki ardiak intseminatzeko.\nBadira urteak ardi esnedunak dituzten laborariekin lan egiten duzula. Kantitatea ala kalitatea hobesten da?\nEgungo egunean, ardi tropa baten nagusi zarenean, helburua duzu bizitzea tropa horrekin. Baina, ardi tropa batekin bizitzeko, ez da duela hogei urte bezala kantitatea baizik egiten ahal; biziki kantitate zuten esneek ura bazuten, eta pasta guti gasnatzeko. Urdiñarben badira hamabost bat urte hasi garela kalitatearen arabera ere hautaketa egiten, ikusiz ardi bakoitzak zenbat indar duen gasnatzeko. Egungo ardi on batek ematen du hein bat esne, baina aberatsa, eta osagarri onean den ardia da —errape on batekin, aiseta dena jezteko, zelularik gabekoa—.\nGasnategiek dute orientatzen nolako ardiak behar diren, ala laborariek berek?\nUrdiñarbe kooperatiba bat da, eta [500 bat] laborari partaideak dira nagusiak. Duela bost urte erran zuten gelditu behar zela kantitatea egitea, orain behar zela kalitatezko esnea egin: esnetegiek kalitatearen arabera pagatzen dute, zelula gutiago eta gehiago pagatua da. Beraz, guk behar dugu horretara orientatu; etxe teknikoa gara. INRAko (Frantziako Ikerkuntza Agronomikoaren Institutu Nazionala] ikertzaileek muntatzen dituzte ekuazioak —%60 esne kantitatean, %10 kalitatean, %5 zeluletan—; kalkulu handia egin, eta ardi bakoitzari delako index zenbakia ematen zaio.\nGenetikaren araberako selekzioa egiten duzue gero?\nLaborariek hautatzen dute zeri buruz nahi duten joan, zer ardi tropa nahi duten ukan. Gurutzamendu guztiak, intseminazioarekin eta abar biharko ardia nahi dutenaren araberakoa izateko eginak dira. Berrehun pinta ematen duena, ontsa zahartzen den ardia… Gure lana da INRAko jendeekin hori plantan ematea.\nAho batez deliberatzen dute laborantza mota desberdinak izanik ere?\nGure lana da erratea, adibidez, bortura joaten diren ardiak ez direla sobera bortxatu behar, bestela sufrituko dutelako. Behar ditugu usatu mendiarekin bizi daitezen; badugu lan handi bat horretan egiteko, ahantzia genuena eta lehengo laborariek egiten zutena teknikaririk gabe. 1980ko hamarkadan dena izan da prima [diru laguntza] kantitatea egiteko, so egin gabe zer egiten zen kasik. Produktibismoa arrunt.\nZer galdu da bide hori hartzean?\nHarremana laboraritik kabalerat. Duela hogei urte, jendeak xifreekin ari ziren, eta ez zen harremanik laborarien eta kabalen artean. Orain heldu da pixka bat, hasiak gara laborariei erakusten kabalen larruaren kolorea edo begiak so egiten bere osagarriaz ohartzeko.\nMolekula kimikoak baztertuz?\nPertsonalki lan bat egiten dut aurten mendiaz. Ardi gazteak mendi apalera eramatean, badira biziki lakasta, eta, ez sobera eritzeko, anitz antibiotiko ezartzen zaie. Inkesta egin dut laborari batzuen etxean, eta batñok erran dit axuriak eramaten dituela mendi apalera baina bost egunez utzi eta seigarrenean etxera ekartzen dituela, erranez bosgarren egunean sukar kotxia badutela baina antibiotikorik gabe berriz azkartzen direla. Gero atxikitzen ditu hiru astez etxean, eta berriz mendira igortzen, eta ontsa pasatzen da. Segur naiz lehenago gauzak hala egiten zirela, esplikaziorik ez bazen ere.\nKabalak bortuan ibiltzen dituztenen eta besteen artean diferentziak ageri dira?\nMendia baliatzea ekonomikoki interesgarri da, baina orain parasitoen istorio horretan ere biziki interesgarri da. Ardiak ez dira urte guztian pentzeen gainean; ekainetik urria artio bortuan ukanez, parasitoen zikloa hausten da, eta hiltzen dira, ardirik ez baita hor. Aise garbiago ateratzen dira mendian ibiltzen diren ardiak.\nHori ere analisietan ageri da?\nBai, INRA gauza guztietan ari da; orain genoma lantzen ari gara. Ikusi dute bazirela ardi batzuk hilaurtzeari buruz ahulagoak direnak: familia batzuetan axuria ez dute bururaino eramaten. Ohartu dira, eta badakite zer ardi, zer etxetan… Lan berri bat eginen dugu ikusteko nola behar ditugun baztertu ardi horiek. Axuri bat sortzen delarik, odola hartzen diogu, eta hiru hilabeteren buruko badakite kasik segur axuri hori esnea emateko ona izanen denetz, zelula guti ukanen dituenetz… Denak biltzen dituzte odolean. Genomarena gauza aski berria da, baina fite abian da.\nKabalen komertziorako jadanik baliatzen da?\nBai. Lehen, marro bat begiratzen zen, baina, jakiteko ona zenetz edo ez, behar ziren bere alabak jetzi —hiru urteren buruko laburrenez—. Orain, marro tipi bat sortzen bada, bere odoletik badakite ona izanen denetz edo ez, nahiz konfirmatzen den beti bere alabak jeztean. Odol analisi horien arabera saltzen dira edo hiltegira igortzeko. Erosi eta saldu nahi dituztenen artean lotura egiten dugu gero.\nArdien bazkak ere badu bere inportantzia esnearen kalitatean. Zure lanaren parte da alor horretan aholkuak ematea?\nBai, guk ardi tropa behar dugu bere zentzu largoenean ikusi. Etxe batzuetan, langile bat baizik ez da; behar da ikusi ere zer egiten ahal den bi besorekin bakarrik. Guk erran behar diegu beharbada hobe dela egunean hirutan bazkatzea; aldiz, badirelarik hiru jende, lautan edo bostetan bazkatzen dituzte. Halako gauzak ikusten ditugu laboraria ezartzeko eginahala bide onean.\nBestalde, entzuten da laboraria bakartasunean dela usu. Halakorik ikusten duzu?\nBadu 30 urte lan honetan ari naizela, eta etxe batzuetan badu 25 urte pasatzen naizela. Belaunaldi desberdinak ikusten ditut, eta gazte horiei diet pixka bat erraten oroitzea gurasoak nola ari ziren. Egun, inbestimenduak terribleak dira: artegi bat, batere espanturik gabe, 300.000 euro dira! Horrek nau iziarazten, jendeei erraten diet kasu ematea; hobe bi aldiz kalkulatzea ezin eta partitzea arrunt zerraturik. Badira batzuk kanpotik ikusirik, hiru traktur, lau orga ez dakit zer, baina barnetik ahuldurik direnak. Kanpoko itxurak ez du usu deus erran nahi. Beste batzuk tropa tipiekin ari dira, ontsa, baina zinezko artzainak dira. Etxe batzuetan badakit ez nautela ekarrarazten teknikarendako, bai harremanetarako.\nLapurdi eta Nafarroa Behereak bi Michelin izar galdu dituzte\nItsasbazter zauritua nola arta


Eskola bisitak adostea\nZentroak, Behatokiak eta Natur Parkeak eskola talde-bisitak jasotzen ditu, haiek baino lehenago ituntzea ezinbestekoa izan arren bere atal guztietako eguna aukeratzerakoan irekitzen den formularioa bete.\nUdazkenean zentro hauek bisitatu nahi badituzue orain irailaren 16a eta 30a bitartean zuen bisita gorde behar duzue\nZuen bisita egiaztzen dizuegu zuen izen ematen formularioa jazotzen une berean\nAparteko ezaugarriak dituen lurralde moduan aurkezten du Erronkari Ibarra zentroak, duen geologia bereziaren, klimaren eta habitat naturalaren ikuspegitik, horiek landare eta animalia espezie dibertsitate handia izatea ekarri baitute. Era berean, lurraldeak egun eta tradizioz izan dituen erabilerak ere erakusten ditu, eta bai horiek ingurunean izan duten eragina ere.\nHitzordua hartzerakoan aukeratzen ahal da nolako bisitaldia egin. Nolanahi ere, bisitaldiari probetxu handiagoa atera tzen ahal zaio Zatoz Erronkari ezagutzera izeneko hezkuntzamaterialaren laguntzarekin egiten bada. Material hori 8-12 urteko neska-mutikoei dago zuzendua. DBHko ikasleentzat ere badira hezkuntza proposamenak. Ingurumen Departamentuko Ingurugiro Hezkuntzarako Koadernoetan aurkitu dezakezu proposamen batzuk\n2012ko negua udazken-kanpainan eskaintzen diren jardueretako bi tipo daude:\nTipo 1 jarduera: 2 orduko hurbileko iraupena du eta Interpertación-en Zentrorako beraz bisita gidatua sartzen du erabiltzaileek bi orduko espazioa gorde behar izango dute ondoren erakusten den egutegian.\nTipo 2 jarduera: 4 orduko hurbileko iraupena du eta Interpertación-eko eta kanpokoko beraz jarduerako Zentrorako gidatua sartzen du erabiltzaileek 4 orduko espazioa gorde behar izango dute ondoren erakusten den egutegian.\nAurkitu ahal izango ditu eskaintzaren xehetasun gehiago Eskola-Buletinean.\nBisitak doakoak dira. Taldeak garraio-gastuak ordaindu behar ditu\nInterpretazio Zentroetaraa, hegaztien Behatokietara eta Nafarroako Parkeetara on-line bisita erreserba,\nEgiteko erreserbak aukeratutako egunaren gainean saka dezan\nZentroak posta elektronikoa bidaliko diozu bisita egiaztatuz\nAukeratutako egunean libre ez badago,\na) itxarote-zerrendan apuntatzeko berean saka dezan edo...\nb) zuk beste erreserba bat ere Nafarroaren Gobernuaren Sarearen Zentroen|Guneen beste batean egin dezakezu:\nLas Cañas urtegia heagaztien behatokia\nOtsagabiako Natur Interpretazio Zentroa\nArroilen Interpretazio Zentroa. Irunberri\nUrbasa eta Andia Natur Parkea\nZuk bere erreserbarik ez badezakezu egin zentroarekin harremanetan jar zaitez: oit.roncal@navarra.es\nOtros parques disponibles\nListados por proximidad al actual.\nA 30.80 kms\nCentro de Interpretación de la Naturaleza de Lumbier\nA 48.20 kms\nA 131.00 kms